Eltemették Thuróczy Lajost

Ma délelőtt a Rákospalotai temetőben kísérték utoljára útjára a hazai tájékozódás első országos egyéni bajnokát. A szikrázó napsütés Lajos bácsi természetjárásért dobogó meleg szívére, a kristálytiszta levegő őszinte tisztaságára, a kék ég derűs kedélyére emlékeztetett.

Mintegy százan hallgatták Szabó Imre búcsúzó szavat, aki első mondataival az MTFSz honlapján is megjelent nekrológot idézte, majd rátért arra az életútra, amelyet Lajos bácsi a természetjárás szolgálatában, az MTSz szervezetében, vele is szoros együttműködésben bejárt. Szabó Imre 1987-2012 között volt az MTSz főtitkára, majd elnöke. Politikusként országgyűlési képviselő, valamint környezetvédelmi és vízügyi miniszter is volt. Máig sem szakadt el a természetjáró mozgalomtól.

Ezt követően Ispánovity Márton, a Lokomotív TE elnöke lépett a mikrofonhoz, aki Lajos bácsi személyében a klub alapító tagját méltatta, aki 1949 májusától tavaly októberig az egyesületi élet aktív résztvevője, szellemiségének alakítója volt.

Végül Garancsi István az MTSz jelenlegi elnöke idézte fel azt a szerepet, amelyet Lajos bácsi, mint a szövetség Tiszteletbeli elnöke az utóbbi évtizedekben betöltött.

A gyászszertartás és a hamvak sírba helyezése a római katolikus vallás szertartása szerint történt.

A temetésen több szenior tájfutó is megjelent, volt aki Szegedről utazott fel a végső búcsúra.

A temetés alkalmára Orbán Viktor miniszterelnök is írt méltató levelet, amely összegzése a következő:

„Ha az emberi élet célja egy nemes küldetés teljesítése, akkor Thuróczy Lajos ezt a célt nemcsak elérte, de túl is szárnyalta.”

Jómagam 1960 óta ismerem Thuróczy Lajost, aki több mint 50 évet töltött el a természetjárás vezetésében. A Sporthivatal mindenkor erősen átpolitizált világában hidat tudott építeni az országos Szövetség és a természetjárók közössége között. Ezzel a hivatalos kitüntetéseken túl a közösség tagjainak megbecsülését is ki tudta vívni.

Nyugodjék békében!

Bozán György

2022-01-21